წყალში დამხვრჩალი

**შემოცვივდა ქოხში ცეტი**

**დაფეთებულ ბავშვთა ჯარი:**

**"მამა, მამა, ბადემ ერთი**

**მოათრია ვინმე მკვდარი." . .**

**"სტყუით, სტყუით, თქვე ჭინკებო",**

**ეტყვის ბავშვებს გულგამსკდარი,**

**და ბურტყუნით ამბობს მამა:**

**"ვისი მკვდარი, რისი მკვდარი",**

**"სასამართლო უმოწყალო**

**მოვა - უნდა ვივაგლახო:**

**მომახურე რამე, ქალო,**

**იქნებ მართლაც - წავალ ვნახო.**

**აბა "მკვდარი". - "აგერ გდია".**

**მოსდებია ქვიშას ნამი**

**და ბადეზე თვალებ ღია**

**მკვდარი კაცის გდია გვამი.**

**საშინელი ეგდო მარო,**

**გასიებულ, გალურსული,**

**და ბედისგან უკუღმართმა**

**წაიწყმიდა ასე სული.**

**მებადური არის კრული,**

**თუ ვაჟკაცი ნალოთარი,**

**თუ შარაზედ გაქურდული**

**ვინმე ბრიყვი სოვდაგარი.**

**აბა გლეხის რა ცალია,**

**გვამს ჩაავლო ფეხში ხელი.**

**საყოყმანოდ არ სცალია**

**მოიმარჯვა ჯოხი გრძელი.**

**გადისროლა წყალში ხელად**

**და სახლისკენ მიდის ჩქარი. . .**

**ცხედარი კი სცურავს ნელა,**

**რომ სავანის ნახოს კარი.**

**კვლავშეუდგა ცხედარს წყალი,**

**ტორტმანობდა საცოვდავი.**

**გააყოლა თანაც თავი.**

**უთხრა ბავშვეს: "სახლში ჩქარა**

**დაგიცხვებათ თითო კვერი,**

**ოღონდ სიტყვა არსად არა,**

**თუ არ გინდათ გცემოთ ბევრი".**

**ღამით დადგა ცუდი დარი,**

**მდინარემაც დაიგმინა.**

**დაბჟუტულა გლეხის კვარი**

**ავსებულა კვამლით ბინა,**

**ბავშვებს სძინავთ, ცოლი კვნესის,**

**ეთვლიმება ტახტზე ქმარსა.**

**ქარი ღმუის. . . გლეხს კი ესმის**

**უბრახუნებს ვიღაც კარსა.**

**'"ვინ ხარ"? "ჰეი, მასპინძელო".**

**"რა წელკავი დაგმართია.**

**რას დაბორგავ კაინ-მკვლელო?**

**რა ეშმაკმა მოგათრია.**

**ავი სული მოგიტანდა,**

**სად მოვნახო ახლა კვარი"?**

**გამოცურდა გლეხი ზანტად**

**და შეაღო ბინის კარი.**

**ღრუბელთ შორის მთვარე სცურავს,**

**კარში მკვდარი დგას საწყალი,**

**წვერსა წყალი დაუწურავს,**

**დარჩენილა ღიად თვალი,**

**მდუმარება ირგვლივ აკრავს,**

**ხელებიდან სწვეთავს წყალი,**

**გასიებულ ხორცში მაგრად**

**ჩასჭედია კიბორჩხალი. . .**

**მიაჯახა გლეხმა კარი**

**მიაძახა - გასკდი ბარემ**

**კარგად იცნო ის სტუმარი**

**მთელის ტანით მოზზანზარემ.**

**ვერ მოვიდა თავის გონზე,**

**აიტანა სიცივემა,**

**და ესმოდა ალიონზე**

**ფანჯარის და ჭიშკრის ცემა.**

**ხმა გავარდა ხალხში ავი:**

**როცა წელსა შეცვლის წელი,**

**თურმე გლეხი საცოდავი**

**აღთქმულ დროზე სტუმარს ელის.**

**დღე იცვლება დილიდანვე,**

**მოვარდება ღამით ბუქი,**

**და ჭიშკარტან მთელი ღამე**

**ისმის მკვდარის რაკარუკი.**

**1828**